Die unie stel voor dat sagte stof vir die etikette gebruik word en dat dit aan die sy-naat van die kledingstuk vasgewerk word.
* Nog ’n beskrywingspunt wat eenparig aanvaar is, was een van Nelia van Wyk van die Jubileum-tak in Welkom dat etikette op kledingstukke, veral dié agter in die kraag, van ’n sagter stof gemaak word.
* ’n Besluit is ook geneem om Angie Motshekga, minister van basiese onderwys, te vra om ondersoek in te stel na die gewig van leerlinge se gepakte skooltasse, wat die aanbevole massa ver oorskry.
Héléne van Niekerk, bestuurder van die radiokanaal MedFM in Bloemfontein, het die beskrywingspunt ter tafel gelê en gesê volgens literatuur mag die massa van ’n skooltas nie meer as 15% van die liggaamsmassa van ’n kind wees nie.
Ondersoek moet ook ingestel word na die behoeftes van kinders met ’n IK van tussen 65 en 85 wat in die Vrystaat volgens haar net by ’n skool soos die Dr. Böhmer-skool in Bloemfontein kan skoolgaan.
Sy het verwys na navorsing oor die nadelige uitwerking wat swaar skooltasse op die nek en skouers van leerlinge het. Dit mag langtermynkomplikasies inhou, soos chroniese pyn en permanente posturale afwykings soos verbrokkeling, het sy gesê.
* Miemie Pretorius van die Reddersburg-tak het ’n beskrywingspunt hanteer dat die onderwysdepartement gevra moet word om dringend voorsiening te maak vir kinders met leeruitdagings in die Vrystaat.
By die Lettie Fouché-skool in Bloemfontein word van die kinders ingeneem, maar daar is ’n waglys van 200 name, het sy gesê.
“Op die platteland staan van die skole en koshuise leeg, wat vir die kinders gebruik kan word,” het sy gesê.